N1 hefur fest kaup á rekstri og eignum Hleðslu ehf . Reksturinn sem rekinn er undir nafninu Hlaða hefur verið leiðandi á Íslandi í hleðslustöðvum og hleðslubúnaði fyrir rafbíla og þjónustar félagið bæði heimili , fjölbýlishús og fyrirtæki en félagið hefur sett upp 600 hleðslustöðvar á Íslandi . Að sögn Hinriks Arnar Bjarnasonar , framkvæmdastjóra N1 eru kaupin næsta skref í þróun félagsins en eru jafnframt hluti af stefnu þess í að vera leiðandi í þróun orkuskipta á Íslandi . „ Hugsunin hjá N1 með kaupunum er að stíga enn fastar inn á raforkumarkaðinn . Við skynjum þessa þróun sem er að eiga sér stað með auknum fjölda rafbíla og þá kröfu frá markaðnum að einhver taki forystuhlutverkið . Markmið okkar er því að halda áfram að þjónusta viðskiptavini sama hvaða tegund af orku þeir kjósa fyrir bílinn sinn . Fyrr á árinu keyptum við 15% hlut í Íslenskri orkumiðlun sem selur raforku til fyrirtæka og einstaklinga . Þá er N1 í samstarfi við Orku náttúrunnar á 11 staðsetningum um landið þar sem við vorum leiðandi í að loka hringnum fyrir rafbílaeigendur . Þá munum við opna fjölorkustöð í Skógarlind á fyrri hluta næsta árs þar sem í fyrsta skipti á Íslandi verða fleiri stæði fyrir sölu á raforku en fyrir sölu á jarðefnaeldsneyti Við erum því að fikra okkur inn á þennan markað og ætlum okkur að vera leiðandi afl í þeim orkuskiptum sem munu eiga sér stað á komandi árum . Okkar hugsun er að nota okkur söluleiðir til að styrkja þetta félag og taka forystu á þessum markaði . Viðskiptavinir okkar hlaupa á tugum þúsunda þannig við sjáum mikil tækifæri í að samnýta þetta . Það eru því verulega spennandi tímar framundan í þessum efnum . “